### NN 123/2024 (23.10.2024.), Odluka Ustavnog suda Republike Hrvatske broj: U-IIIA-3356/2023 od 11. rujna 2024.

Ustavni sud Republike Hrvatske

2070

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik Vijeća, te suci Andrej Abramović, Mario Jelušić, Lovorka Kušan, Josip Leko i Goran Selanec članovi Vijeća, u postupku koji je ustavnom tužbom pokrenuo Rajko Novak iz Velike Gorice, kojeg zastupa Maja Vidović, odvjetnica u Zagrebu, na sjednici održanoj 11. rujna 2024. jednoglasno je donio

ODLUKU

I. Ustavna tužba se usvaja.

II. Uredujući sudac dužan je u najkraćem mogućem roku, ali ne duljem od trideset (30) dana, računajući od prvog idućeg dana nakon objave ove odluke u »Narodnim novinama«, donijeti odluku u predmetu broj: Gž-759/2024 koji se pred Županijskim sudom u Zadru vodi u povodu žalbe nasljednika – podnositelja Rajka Novaka od 24. travnja 2024. i nasljednice Sandre Sarage od 30. travnja 2024. izjavljene protiv rješenja Općinskog građanskog suda u Zagrebu broj: O-8601/2023 od 16. travnja 2024.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst) podnositelju ustavne tužbe Rajku Novaku iz Velike Gorice, Slavka Kolara 8a, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. u iznosu od 3060,00 eura.

IV. Naknada iz točke II. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa, uprave i digitalne transformacije Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Rajko Novak iz Velike Gorice (u daljnjem tekstu: podnositelj) podnio je 7. srpnja 2023. ustavnu tužbu na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) smatrajući da joj je trajanjem ostavinskog postupka koji se vodi pred Općinskim građanskim sudom u Zagrebu (u daljnjem tekstu: prvostupanjski sud) pod brojem O-1650/14 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka, a na temelju članka 69. alineje 3. Ustavnog zakona, pribavljeni su spisi Općinskog građanskog suda u Zagrebu broj: P-3874/2021 te spis: Su-Gzp I-73/2023.

II. PREGLED RADNJI U POSTUPKU

3. Ostavinski postupak pokrenut je pred prvostupanjskim sudom 29. kolovoza 2012. dostavljanjem smrtovnice iza pok. Jele Arsenić, umrle bez oporuke, pod brojem predmeta O-1650/2014.

Rješenjem broj: O-1650/2014 od 27. ožujka 2014. predmet je upućen u parnicu.

Žalba na rješenje jednog od tri nasljednika podnesena je 9. veljače 2015.

Rješenjem Županijskog suda u Zagrebu broj: Gž-2336/2015 od 28. travnja 2015. odbijena je žalba i pravomoćno je postalo prvostupanjsko rješenje kojim je predmet upućen u parnicu.

Parnični postupak pokrenut je tužbom podnositelja protiv još dva zakonska nasljednika 9. rujna 2015. i vodio se pod brojem predmeta P-5839/2015 (P-3874/2021).

Pripremna ročišta održana su 2. veljače 2016. i 13. prosinca 2016., a ročišta za glavnu raspravu održana su 9. ožujka 2017., 6. lipnja 2017., 9. listopada 2017., 6. studenog 2017., 16. svibnja 2018. i 18. lipnja 2018. Jedno je ročište odgođeno zbog spriječenosti sudca (2. lipnja 2016.).

Na ročištu održanom 18. lipnja 2018. donesena je prvostupanjska presuda.

Podnositelj je izjavio žalbu na prvostupanjsku presudu 27. lipnja 2018., prvotuženica 29. lipnja 2018., a drugotuženica 3. srpnja 2018.

Prvotuženica se očitovala na žalbu podnositelja 19. listopada 2018.

Podnositelj je odgovorio na žalbu prvo i drugotuženice 23. listopada 2018.

Županijski sud u Zagrebu je presudom i rješenjem broj: Gž-2589/19-2 od 7. listopada 2020. djelomično odbio žalbu prvooptuženice i drugotuženice te djelomično ukinuo prvostupanjsku presudu i vratio predmet prvostupanjskom sudu na ponovni postupak.

Pripremno ročište održano je u renumeriranom predmetu broj: P-3874/2021 15. studenog 2021., a ročišta za glavnu raspravu 11. siječnja 2022. i 23. veljače 2022.

Na ročištu održanom 23. veljače 2022. donesena je druga prvostupanjska presuda.

Na drugu prvostupanjsku presudu žalbu je 3. ožujka 2022. izjavio podnositelj, prvotuženica 8. ožujka 2022., a drugotuženica 10. ožujka 2022.

Podnositelj je izjavio odgovor na žalbu tuženica 17. ožujka 2022.

Županijski sud u Zagrebu je presudom broj: Gž-1454/2022-2 od 11. listopada 2022. odbio podnesene žalbe i u cijelosti potvrdio prvostupanjsku presudu.

Drugostupanjska presuda otpremljena je strankama 17. studenoga 2022. i 21. studenoga 2022.

Podnositelj je 23. ožujka 2023. podnio zahtjev za zaštitu prava na suđenje u razumnom roku.

Ured predsjednika Općinskog građanskog suda u Zagrebu rješenjem broj: Su-Gzp I-73/2023-4 od 27. travnja 2023. utvrdio je zahtjev podnositelja osnovanim te odredio rok od šest mjeseci u kojem je sudac zadužen za spis broj: O-1650/14 dužan donijeti odluku.

Rješenje o nastavku postupka broj: O-1650/2014 doneseno je 11. listopada 2023.

Nasljednička izjava dana je 22. studenoga 2023.

Rješenje o nasljeđivanju broj: O-8601/2023 doneseno je 22. prosinca 2023.

Rješenje o nasljeđivanju otpremljeno je strankama 12. siječnja 2024.

Prvotuženica je 22. siječnja 2024. podnijela prijedlog za donošenjem dopunskog rješenja o nasljeđivanju.

Navedeni prijedlog odbijen je rješenjem broj: O-8601/2023 od 16. travnja 2024.

Na navedeno rješenje žalbu je izjavio podnositelj-nasljednik (24. travnja 2024.) i nasljednica Sandra Saraga (30. travnja 2024.).

Žalba podnositelja i suprotne stranke zaprimljena je zajedno sa prvostupanjskim spisom na Županijski sud u Zadru 9. rujna 2024. pod brojem: Gž-759/2024.

U trenutku odlučivanja o ustavnoj tužbi podnositelja ostavinski postupak je u tijeku pred žalbenim sudom.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22., u daljnjem tekstu: ZoSud/13) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

5. U skladu sa stajalištem Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

5.1. Budući da je u trenutku podnošenja ustavne tužbe podnositelj koristio pravna sredstva koja su mu bila na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

6. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenost predmeta, ponašanje podnositelja i mjerodavnih tijela, te važnost predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositeljice (razmatrano razdoblje) od pokretanja ostavinskog postupka (29. kolovoza 2012.) do dana donošenja ove odluke Ustavnog suda (11. rujna 2024.).

Ustavni sud stoga utvrđuje da ostavinski postupak u razmatranom razdoblju traje dvanaest (12) godina i trinaest (13) dana.

1) Duljina sudskog postupka

7. Ostavinski postupak pokrenut je 29. kolovoza 2012. dostavljanjem smrtovnice iza pok. Jele Arsenić, umrle bez oporuke. U trenutku odlučivanja o ovoj ustavnoj tužbi ostavinski postupak dovršen je donošenjem rješenja o nasljeđivanju 22. prosinca 2023. pod brojem O-8601/2023. Međutim, ostavinski postupak je bio u prekidu od 9. rujna 2015. do 11. listopada 2023. kada je doneseno rješenje o nastavku ostavinskog postupka.

Ustavni sud stoga utvrđuje da ostavinski postupak traje ukupno dvanaest (12) godina i trinaest (13) dana, s time da je u tom razdoblju bio u prekidu od 9. rujna 2015. (podnošenje tužbe) do 11. listopada 2023. (doneseno rješenje o nastavku ostavinskog postupka) ukupno osam (8) godina, jedan (1) mjesec i dva (2) dana.

2) Složenost sudskog predmeta

8. Ustavni sud ocjenjuje da se u konkretnom slučaju radi o složenijem ostavinskom postupku, koji je prekinut radi parničnog postupka.

3) Postupanje nadležnih sudova

9. Ustavni sud je utvrdio da je predmetni ostavinski postupak pokrenut 29. kolovoza 2012., da je ostavinski postupak prekinut i da su stranke upućene u parnicu 27. ožujka 2014., te da je parnični postupak vođen u dva stupnja, dva puta, okončan prvi puta presudom broj: P-5839/15-47 od 18. lipnja 2018., a pravomoćno okončan donošenjem druge presude Županijskog suda u Zagrebu broj: Gž-1454/2022-2 od 11. listopada 2022.

Ustavni sud utvrđuje da je nakon donošenja drugostupanjske presude uočena neopravdana neaktivnost u radu prvostupanjskog suda u trajanju od godine dana, jer je rješenje o nastavku ostavinskog postupka doneseno 11. listopada 2023.

4) Ponašanje podnositelja ustavne tužbe

10. Ustavni sud utvrđuje da podnositelj u razmatranom razdoblju nije pridonio duljini trajanja ostavinskog postupka.

VI. OCJENA USTAVNOG SUDA

11. Ustavni sud utvrđuje da ostavinski postupak u razmatranom razdoblju traje dulje od dvanaest (12) godina te traje i dalje.

12. Imajući stoga u vidu duljinu trajanja ostavinskog postupka te da je bio u prekidu preko osam godina zbog parničnog postupka, kao i okolnost da postupak i dalje traje, Ustavni sud ocjenjuje da je podnositelju povrijeđeno ustavno pravo na pravično suđenje u dijelu koji se odnosi na razumnu duljinu postupka, a koje je zajamčeno člankom 29. stavkom 1. Ustava.

1) Izreka odluke

13. Utvrdivši da je ustavna tužba osnovana, u smislu članka 63. stavaka 1. Ustavnog zakona donesena je odluka kao u točki I. izreke.

14. U skladu s člankom 63. stavkom 2. Ustavnog zakona, donesena je odluka kao u točki II. izreke.

15. Ustavni sud u skladu s člankom 63. stavak 3. Ustavnog zakona utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj (točke III. i IV. izreke).

16. Odluka o objavi temelji se na članku 29. Ustavnog zakona (točka V. izreke).

Broj: U-IIIA-3356/2023
 Zagreb, 11. rujna 2024.

USTAVNI SUD REPUBLIKE HRVATSKE

Predsjednik Vijeća
 dr. sc. Branko Brkić, v. r.